Įžanga

S. Nėries ketvirtasis eilėraščių rinkinys „Diemedžiu žydėsiu“ pirmąjį kartą buvo išleistas 1938 m. „Sakalo“ leidyklos, atspaustas „Spindulio“ spaustuvėje Kaune, 1300 egzempliorių tiražu. 1939 m. pradžioje už eilėraščių rinkinį „Diemedžiu žydėsiu“ S. nėris apdovanota Valstybine premija, kurią sudarė 5000 Lt. Nėra daug poezijos knygų, kurias amžininkai ir vėlesnės kartos suvokia kaip egzistencinį tautos reiškinį, veikusį ir veikiantį žmonių sąmonę. Knyga „Diemedžiu žydėsiu” suvokiama būtent taip. O pati Salomėja Nėris neretai tapatinama su šios knygos vardu.

**DIEMEDŽIU ŽYDĖSIU**

Ir vienąkart, pavasari,   
Tu vėl atjosi drąsiai -   
O mylimas pavasari,   
Manęs jau neberasi - -

Sulaikęs juodbėrį staiga,   
Į žemę pažiūrėsi:  
Ir žemė taps žiedais marga ...   
Aš diemedžiu žydėsiu - -

**TU NUBUSI**

Tu nubusi vidury nakties -   
Miško vėjai su tavim kalbės.   
Ir beržai rankas į dangų ties   
Sveikint gerves, grįžtančias gulbes.

O pavasaris žarstys žvaigždes   
Ir tvoras ir pavartes vartys -   
Pro skylėtas baltas paklodes   
Kils ir šiaušis dirvos varputys.

Paskutinį smūgį iš peties   
Gaus žiema. Ir nemunėliai plauks.   
Tu nubusi vidury nakties -   
Tai gimtoji žemė tave šauks.

**SAULĖS KELIAS**

Žiūrėk - mums saulė kelią   
Vaivorykštėm nudažo,   
Mus pusnuogius apkloja   
Ji šilko spinduliais –

Nušviesk ilgai, saulele,   
Gyvenimą mūs gražų! -   
Paskui naktis akloji   
Ties jūra nusileis ...

**VAKARAS JŪROJ**

Saulė leidžias. Dega jūra.   
Tirpsta jos krantai.   
Lyg žuvėdrą, baltą burę   
Tolumoj matai.

Kur skubi, paklydęs laive?   
Nepalik manęs!   
Mus bangose naktį gaivią   
Žvaigždės glamonės.

**ALYVOS**

Manęs dar nebuvo -   
Alyvos žydėjo - -   
Manęs nebebus jau -  
Jos vėliai žydės -   
Ir kris jų lapeliai   
Nuo saulės ir vėjo,   
Kaip smėlio saujelės,   
Ant mano širdies -